2021. gada 20. novembrī

Brāļi Šici kāpj uz goda pjedestāla

Olimpiskā sezona Pekinas trasē iesākās ar divvietīgo ekipāžu sacensībām, kurās piedalījās arī abas Latvijas ekipāžas: Mārtiņš Bots/Roberts Plūme un Andris Šics/Juris Šics.

Pirmajā braucienā Andris un Juris Šici, startējot ar 19. starta numuru, aizvadīja labu braucienu un finišēja 58.991 sekundē, ierindojoties trešajā pozīcijā. Pirmā brauciena līderi un jaunā trases rekorda īpašnieki – vācieši Eggerts/Benekens (Eggert/Benecken), otrie – austrieši Štojs/Kollers (Steu/Koller).

Savukārt, līderiem piekāpjoties par 0.485 sekundēm, piektajā vietā otrs Latvijas duets – Mārtiņš Bots/Roberts Plūme.

Otrajā braucienā Sičs/Šics uzrādīja trešo labāko rezultātu, kas divu braucienu summā garantēja vietu uz goda pjedestāla trešā pakāpiena [+ 0.429]. Ātrākie – vācieši Tonijs Eggerts/Saša Benekens (Toni Eggert/Sasha Benecken) [1:57.610]. Otrie – austrieši Tomas Štojs/Lorens Kollers (Thomas Steu/Lorenz Koller), trases rekorda īpašniekiem piekāpjoties par 0.209 sekundēm.

Mārtiņam Botam/Robertam Plūmem, neskatoties uz Mārtiņa īkšķa traumu, ne vien izdevās startēt pausaules kausa posmā, bet arī izcīnīt augsto piekto vietu [+ 0.868].

Pirmā sacensību diena turpināsies ar vīru sacensībām, kur uz starta dosies četri latvieši: Riks Kristens Rozītis, Artūrs Dārznieks, Kristers Aparjods un Gints Bērziņš. Sacensībām seko līdzi tiešraidē Sportacentrs.com TV un interneta portālā Sportacentrs.com.

Sestdiena, 20. Novembris  
13.25 Pirmais brauciens – Vīri  
15.05 Otrais brauciens – Vīri

Svētdiena, 21. novembris

11.55 Pirmais brauciens – Sievietes  
13.25 Otrais brauciens – Sievietes  
15.25 Komandu stafete

Informāciju sagatavoja:

Ieva Ose

LKSF sabiedrisko attiecību speciāliste

Tel. +371 282 66 456